  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Ижкарын Калыкъёслэн эшъяськон юртазы Удмуртиысь йӧскалык лулчеберетъя огазеяськонъёсысь огмуртъёс пӧлын йӧскалык политикая азьвыл министрез Владимир Завалинэз буре ваёнлы сӥзем шахматъя турнир 17-тӥзэ ортчиз. Ужрадэ 250-лэсь трос адями пыриськиз. Со сярысь элькун тӧролэн но кивалтэтлэн пресс-службазы ивортӥз. Ӵошатсконъёс Йӧскалык спартакиада улсын радъяськиз. « Ачим адӟи, макем бадӟым ужрад со – одӥг интыын шахматъёсты яратӥсь 250 адями люкаськиз, соос пӧлын трос егитъёс. Удмуртиын гинэ та спорт амалэн 20 сюрс нылпиос выро. Анай-атайёслэн но визьнодасьёслэн примерзылы луыса сыӵе лыдпусозь вуыны быгатӥм. Турнире 15 йӧскалык лулчеберет огазеяськонъёс пыриськизы. Мукет огазеяськонъёсын ӵош со одӥг бадӟым йӧскалык семья. Ӵошатсконъёсын вормисьёс вал ке но, валтӥсь вормонэз эшъяськон басьтӥз » Александр Журавлёв, Удмуртиысь тӧролэн но кивалтэтлэн администрацизылэн кивалтӥсез Озьы ик турнирын Ижкарысь ӧнер школаос но кунгож сьӧрысь студентъёс шудӥзы. Вормон понна 56 команда нюръяськиз. Ӵошатсконъёс быдэс нунал кыстӥськизы. Пыриськисьёсты арлыдъя кык категорилы люкизы. 16 ареслэсь бадӟымъёс пӧлын нырысетӥ инты «КМС» команда басьтӥз, кыкетӥ интыын – «Батьковщина», куинетӥ интыын – «Ариэль». 16 аресозь пыриськисьёс пӧлын «Не знаю» команда тужгес но устоез луиз, кыкетӥ инты «Маяк» басьтӥз, куинетӥ инты – «Атака в лоб». Турнирез элькунын улӥсь армянъёслэн «Урарту» огазеяськонзы, армянъёслэн «Арарат» йӧскалык лулчеберет огазеяськонзы но Калыкъёслэн эшъяськон юртсы Удмуртиысь йӧскалык политикая министерстволэн юрттэмез улсын радъяло. Тодэ вайытом, 2023-тӥ арын турнире 38 командаос пыриськизы. Ватсалом, Дэбесын шахматъя огъяросси ӵошатсконъёсын Удмуртиысь кык дышетскисьёс вормизы. Тегъёс: шахмат Спорт ӵошатсконъёс йӧслыкъёс Удмуртия  